CBG ผงาด! คว้า 2 รางวัลเกียรติยศระดับนานาชาติ
CBG ผงาด! คว้า 2 รางวัลเกียรติยศระดับนานาชาติ ซึ่งจัดขึ้นโดยบริษัทที่ปรึกษาทางการเงินจากประเทศอังกฤษ โดยสะท้อนให้เห็นถึงการดูแลกิจการที่ดีมีตามมาตราฐานสากลและมีการดำเนินธุรกิจที่มีความรับผิดชอบต่อสังคมอย่างยั่งยืน
18 มิ.ย. 2564

บริษัท คาราบาว กรุ๊ป จำกัด (มหาชน) หรือ CBG ได้รับ 2 รางวัลเกียรติยศระดับนานาชาติ จาก Global Good Governance Awards (3G Awards) ซึ่งจัดขึ้นโดยบริษัทที่ปรึกษาทางการเงินจากประเทศอังกฤษ Cambridge IFA ในด้านการกำกับดูแลกิจการที่ดี การดำเนินงานด้านความรับผิดชอบต่อสังคม และการพัฒนาอย่างยั่งยืน
โดยประกอบด้วยรางวัล ชนะเลิศด้านการดำเนินงานอย่างมีความรับผิดชอบต่อสังคม (3G Championship Award for CSR Campaign 2021) และรางวัลการรายงาน การกำกับดูแลกิจการยอดเยี่ยม (3G Excellence in Corporate Governance Reporting Award 2021) โดยมีการประกาศผลผ่านช่องทางออนไลน์ เมื่อวันที่ 25 พฤษภาคม 2564 ที่ผ่านมา
สำหรับรางวัล Global Good Governance Awards ถือเป็นรางวัลอันทรงเกียรติ ที่มอบให้กับหน่วยงานภาครัฐและเอกชนในระดับนานาชาติ ที่มีการบริหารจัดการองค์กรอย่างมีมาตรฐานสากล มีการกำกับดูแลกิจการที่ดี และมีเป้าหมายในการดำเนินธุรกิจอย่างมีความรับผิดชอบต่อสังคมอย่างยั่งยืน
อนึ่ง CBG จัดตั้งขึ้นเมื่อวันที่ 8 กรกฎาคม 2557 และนำบริษัทฯ เข้าจดทะเบียนในตลาดหลักทรัพย์แห่งประเทศไทย เมื่อวันที่ 21 พฤศจิกายน 2557 โดยเริ่มจากการเปิดตัวเครื่องดื่มบำรุงกำลังภายใต้เครื่องหมายการค้า “คาราบาวแดง” เข้าสู่ตลาดในประเทศไทยเมื่อวันที่ 28 ตุลาคม 2545
ทั้งนี้ ตลอดระยะเวลาที่ผ่านมา บริษัทมีการขยายธุรกิจต่อเนื่องครอบคลุมกระบวนการจัดหาวัตถุดิบหลัก การผลิต การตลาด การขายและจัดจำหน่ายเครื่องดื่มบำรุงกำลังและเครื่องดื่มอื่นๆ ตั้งแต่การผลิตขวดแก้วและกระป๋องอลูมิเนียมเพื่อใช้เป็นบรรจุภัณฑ์สำหรับโรงบรรจุสินค้าสำเร็จรูป และต่อเนื่องไปจนถึงการบริหารจัดการช่องทางกระจายผ่าน เครือข่ายร้านค้า และพันธมิตรทางธุรกิจสำหรับธุรกิจในประเทศ และต่างประเทศ ภายใต้วิสัยทัศน์สินค้าระดับโลก           และแบรนด์ระดับโลก